‘พรีเมียร์ยูเรกา’ได้ฤกษ์ขายก.พ.
2 หุ้นไอพีโอ เตรียมออกขายในเดือนแห่งความรัก &#8220;ยูเรกา ดีไซน์พรีเมียร์ โพรดักส์&#8221;
29 ม.ค. 2556

2 หุ้นไอพีโอ เตรียมออกขายในเดือนแห่งความรัก “ยูเรกา ดีไซน์พรีเมียร์ โพรดักส์”
นายนรากร ราชพลสิทธิ์ กรรมการผู้จัดการ บริษัท ยูเรกา ดีไซน์ กล่าวว่า ยูเรกาฯ เป็นบริษัทออกแบบและผลิตเครื่องจักรสำหรับใช้ในงานอุตสาหกรรมประกอบและผลิตชิ้นส่วนยานยนต์ จะเสนอขายหุ้นให้นักลงทุนทั่วไปครั้งแรก (IPO) สัปดาห์ที่ 3 ของเดือน ก.พ.นี้
ทั้งนี้ คาดว่าหุ้นยูเรกาฯ เข้าซื้อขายในตลาด mai ต้นเดือน มี.ค.นี้ โดยแต่งตั้งบริษัทหลักทรัพย์ (บล.) ฟินันเซีย ไซรัส เป็นผู้จัดจำหน่ายและรับประกันการจำหน่ายจำนวนหุ้นไอพีโอที่เสนอขาย 50 ล้านหุ้น มูลค่าที่ตราไว้หุ้นละ 0.50 บาท เพื่อใช้เป็นเงินทุนหมุนเวียนในกิจการและลงทุนระบบเทคโนโลยีสารสนเทศ เพื่อพัฒนาประสิทธิภาพในการออกแบบเครื่องจักร
กรรมการผู้จัดการ กล่าวว่า รายได้ปี 2556 ตั้งเป้าเติบโต 30% จากปีก่อนที่มีรายได้ 9 เดือน 227 ล้านบาท และกำไรขั้นต้นเพิ่มสูงขึ้นจาก 9 เดือนปีก่อนที่อยู่ในระดับ 27% และอัตรากำไรสุทธิที่คาดว่าจะเติบโตขึ้นจาก 5.07% หลังจากนำเงินทุนจากการขายหุ้นไอพีโอมาใช้พัฒนาเทคโนโลยีสารสนเทศ ทำให้ผลิตได้เพิ่มมากขึ้น โดยไม่ต้องเพิ่มเครื่องจักร รวมทั้งได้มีการพัฒนาบุคลากรเพื่อรองรับการขยายตัวไว้ล่วงหน้าแล้ว
ด้าน น.ส.พัชพร สรรคบุรานุรักษ์ หัวหน้าฝ่ายวาณิชธนกิจ บล.เคจีไอ (ประเทศไทย) ที่ปรึกษาทางการเงิน บริษัท พรีเมียร์ โพรดักส์ ผลิตและจัดจำหน่ายผลิตภัณฑ์เพื่อสิ่งแวดล้อม กล่าวว่า เตรียมเสนอขายหุ้นไอพีโอ จำนวน 82.5 ล้านหุ้น ราคา 4.965 บาท/หุ้น คาดเสนอขายวันที่ 46 ก.พ.นี้
สำหรับการกำหนดราคา ใช้วิธีเปรียบเทียบกับสัดส่วนราคาต่อกำไรต่อหุ้น (P/E) ของหมวดธุรกิจที่นำมาเปรียบเทียบ ซึ่งจะมีส่วนลดประมาณ 20% ส่วน P/E ของพรีเมียร์ฯ จะลงมาอีกมาก จากการเติบโตของผลประกอบการปีนี้ที่เติบโตก้าวกระโดดจากโครงการโรงไฟฟ้าพลังงานแสงอาทิตย์ เพิ่มเติมโครงการที่ 2 และ 3 ขนาดโรงละ 5 เมกะวัตต์ คาดรับรู้รายได้ต้นไตรมาส 2/2556 ทำให้บริษัทมีรายได้เติบโตอย่างโดดเด่นในปีนี้ และสร้างรายได้ที่มั่นคงในระยะยาวต่อเนื่อง